Venada 23 maydan 24 mayga o‘tar kechasi 60-chi “Yevrovideniye-2015” xalqaro musiqiy tanlovi o‘z nihoyasiga yetdi. 1-o‘rinni Shvetsiya vakili, 28 yoshli qo‘shiqchi Mons Zelmerlyov qo‘lga kiritdi. U “Heroes” qo‘shig‘ini kuylab, ovoz berish jarayonida 365 ball to‘pladi. 2-o‘rin Rossiya vakili Polina Gagarinaga nasib etdi. Rossiyalik qo‘shiqchi “A Million Voices” qo‘shig‘ini kuylab, 303 ball to‘plashga muvaffaq bo‘ldi. Oxirgi bo‘lib ishtirok etgan Italiyaning Il Vilo triosi – Pero Barone, Inyatsio Bosketto va Janluki Jinoble “Grande Amore” qo‘shig‘i bilan 292 ball to‘plab, munosib ravishda 3-o‘rinni egalladi. Tanlov qoidalariga ko‘ra g‘olib ishtirokchi davlati keyingi yilgi tanlovni o‘zida o‘tkazadi, ya’ni 2016 yilda tanlov Shvetsiyada bo‘lib o‘tadigan bo‘ldi.